Diari Oficial de la Generalitat Valenciana


Sumari del DOGV 7849, del 11-08-2016 (2016/6492)

ORDRE 46/2016, de 5 d'agost, de la Conselleria d'Educació, Investigació Cultura i Esport, per la qual s'aproven les bases reguladores per a la concessió de subvencions per al foment de l'esport federat i els programes de tecnificació esportiva a la Comunitat Valenciana.
------------------------------------------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/2016/08/05/46/dof/vci/html**

### Dades del document

Número de DOGV
:   7849

Data del DOGV
:   11-08-2016

Secció del DOGV
:   I. DISPOSICIONS GENERALS

Número del document
:   2016/6492


Data del document
:   05-08-2016

Organisme emissor
:   Conselleria d'Educació, Investigació, Cultura i Esport

Tipus de document
:   Ordre

Anàlisi jurídica

 Descriptors 

:   * Conselleria d'Educació, Investigació, Cultura i Esport
    * legislació

ORDRE 46/2016, de 5 d'agost, de la Conselleria d'Educació, Investigació Cultura i Esport, per la qual s'aproven les bases reguladores per a la concessió de subvencions per al foment de l'esport federat i els programes de tecnificació esportiva a la Comunitat Valenciana. [2016/6492]  
ÍNDEX  
Preàmbul  
Article 1. Objecte  
Article 2. Entitats beneficiàries  
Article 3. Naturalesa jurídica i procediment  
Article 4. Finalitat de les subvencions  
Article 5. Sol·licituds i termini de presentació  
Article 6. Programa III: Tecnificació esportiva  
Article 7. Comissió Tècnica d'avaluació i barem aplicable  
Article 8. Resolució de concessió  
Article 9. Publicitat de les subvencions  
Article 10. Obligacions de les entitats beneficiàries  
Article 11. Modificació de la resolució de concessió  
Article 12. Compatibilitat de les subvencions  
Article 13. Procediment de pagament  
Article 14. Justificació de la subvenció  
Article 15. Pla de control  
Article 16. Despeses excloses de finançament a càrrec de la subvenció concedida  
Article 17. Invalidesa de la resolució de la concessió  
Article 18. Reintegrament i/o revocació de les subvencions  
Disposició addicional primera. Normativa aplicable  
Disposició addicional segona. Incidència pressupostària  
Disposició addicional tercera. Delegació i desenvolupament  
Disposició final única. Entrada en vigor  
  
  
PREÀMBUL  
  
L'Estatut d'Autonomia de la Comunitat Valenciana, aprovat per la Llei Orgànica 5/1982, d'1 de juliol, en l'article 49.1.28 estableix la competència exclusiva de la Generalitat en matèria d'esports.  
Per la seua banda, l'article 6 del Decret 7/2015, de 29 de juny, del President de la Generalitat, pel qual es determinen les conselleries en què s'organitza l'Administració de la Generalitat, atribueix a la Conselleria d'Educació, Investigació, Cultura i Esport la competència en matèria d'esport.  
La Llei 2/2011, de la Generalitat, de 22 de març, de l'Esport i l'Activitat Física de la Comunitat Valenciana, estableix en l'article 61.2 que les federacions esportives de la Comunitat Valenciana exerceixen, per delegació, funcions públiques de caràcter administratiu, i actuen en aquest cas com a agents col·laboradors de l'Administració autonòmica, sota la tutela i la coordinació de la conselleria competent en matèria d'esports. Així mateix, en l'article 70.1 assenyala que la dita conselleria col·laborarà amb les federacions esportives de la Comunitat Valenciana, facilitant els recursos econòmics o d'un altre tipus per al compliment de les seues funcions, dins dels límits establits en els pressupostos de la Generalitat.  
D'altra banda, la llei esmentada estableix en l'article 17 com a mesura de suport a esportistes d'elit la seua inclusió en programes de tecnificació esportiva i plans especials de preparació en coordinació amb les federacions esportives. Igualment, disposa en l'article 40, dedicat específicament als programes de tecnificació esportiva, que les federacions esportives autonòmiques desenvoluparan programes específics per a la preparació dels seus esportistes més destacats; tot això, amb la col·laboració de la conselleria competent en matèria d'esports, i que per a aqueixa col·laboració, en el desenvolupament de programes de tecnificació esportiva i de centres de tecnificació, la dita conselleria convocarà ajudes i subvencions.  
Les ajudes que s'atorguen a l'empara d'aquestes bases no necessiten ser notificades a la Comissió Europea en no reunir els requisits de l'article 107 del Tractat de Funcionament de la Unió Europea, segons disposa el Decret 147/2007, de 7 de setembre, del Consell, ja que aquestes no suposen cap avantatge econòmic, atés que les entitats a què van dirigides les subvencions no exerceixen activitats econòmiques en què s'oferisquen al mercat béns o serveis, per la qual cosa no hi ha possibilitat de falsejament de la competència.  
Per això, en virtut de les facultats que em confereixen l'article 28 de la Llei 5/1983, de 30 de desembre, del Consell; l'article 160.2 de la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, i també el Decret 155/2015, de 18 de setembre, del Consell, pel qual s'aprova el Reglament orgànic i funcional de la Conselleria d'Educació, Investigació, Cultura i Esports, i vistos els informes preceptius i el resultat del tràmit d'audiència, i de conformitat amb el Consell Jurídic Consultiu,  
  
  
  
ORDENE  
  
Article 1. Objecte  
L'objecte d'aquesta ordre és establir les bases reguladores per a la concessió de les subvencions destinades a les federacions esportives per a garantir l'exercici de les funcions públiques de caràcter administratiu que tenen delegades per al foment de l'esport federat a la Comunitat Valenciana, i per a col·laborar en els programes de tecnificació esportiva.  
  
Article 2. Entitats beneficiàries  
1. Les entitats beneficiàries seran les federacions esportives els requisits exigibles de les quals seran que desenvolupen la seua activitat dins de l'àmbit competencial de la Generalitat, i que puguen obtindre la condició de beneficiàries per no concórrer cap de les circumstàncies que ho impedeixen, les quals es detallen en l'article 13.2 de la Llei 38/2003, de 17 de novembre, General de Subvencions.  
2. Aquelles federacions que tinguen una subvenció per línia nominativa en els pressupostos de la Generalitat per a l'exercici d'activitats per al foment de l'esport federat i/o tecnificació esportiva, no podran ser beneficiàries de subvenció per a aqueixa mateixa finalitat.  
  
Article 3. Naturalesa jurídica i procediment  
1. El procediment s'iniciarà d'ofici, per convocatòria pública mitjançant una resolució en la qual es farà menció expressa a aquesta ordre i es faran públics les línies de crèdit i l'import global màxim destinat a la concessió d'aquestes ajudes, d'acord amb el que establisca la corresponent llei de pressupostos de la Generalitat.  
2. Les ajudes que es concedisquen tindran el caràcter de subvenció i en correspondrà la instrucció i ordenació al servei que tinga assignada la funció de tramitació de les subvencions a federacions esportives de la direcció general amb competència en matèria d'esport. La seua concessió es tramitarà en règim de concurrència competitiva, que es farà mitjançant la comparació de les sol·licituds presentades, amb l'objecte d'establir una prelació entre aquestes.  
3. No obstant això anterior, podrà procedir-se, excepcionalment, al prorrateig entre les entitats beneficiàries.  
  
Article 4. Finalitat de les subvencions  
Les subvencions tindran com a finalitat ajudar en les despeses ocasionades per l'exercici de les funcions de les federacions esportives i per als programes d'actuació següents, des de l'1 de desembre de l'any anterior a la convocatòria fins al 30 de novembre de l'any de la dita convocatòria:  
1. Programa I: gestió i funcionament ordinari, relatius a l'organització federativa (despeses del personal d'administració, material d'oficina, lloguers, subministraments, tributs, reunions dels òrgans de govern i representació, publicacions, etc.).  
2. Programa II: organització, promoció i exercici d'activitats esportives ordinàries.  
Als efectes d'aquesta ordre es consideraran com a activitats esportives ordinàries les competicions esportives organitzades per iniciativa de la mateixa federació esportiva, en col·laboració amb la seua federació espanyola, o a proposta de clubs o altres entitats esportives públiques o privades, dins de les competències de la federació autonòmica, i que no estiguen previstes en altres convocatòries d'ajudes de la Generalitat.  
  
3. Programa III: desenvolupament de programes de tecnificació esportiva.  
Es consideraran programes de tecnificació aquells que engloben actuacions dirigides a la millora del rendiment esportiu i l'obtenció de resultats qualitatius i quantitatius dels esportistes i de les esportistes de la Comunitat Valenciana que se seleccionen per a aquests, a través d'entrenaments i concentracions, i, excepcionalment, amb la participació en determinades competicions nacionals i/o internacionals, com a part de la seua preparació específica, i en quedaran totalment excloses totes les competicions denominades campionats d'Espanya o copes del Rei o de la Reina.  
Les subvencions concedides en el programa III es destinaran a sufragar les despeses ocasionades pel desenvolupament d'un programa de tecnificació esportiva, únicament i exclusivament en relació amb:  
a) Personal tècnic: honoraris a través de nòmines, factures i rebuts legals.  
b) Entrenaments i/o concentracions: despeses d'allotjament, locomoció i restauració d'esportistes i personal tècnic del programa, relacionades exclusivament amb els entrenaments específics de tecnificació i amb les concentracions a aquest efecte.  
c) Excepcionalment, la participació en competicions nacionals i/o internacionals, com a part de la preparació esportiva general: despeses d'allotjament, locomoció, restauració i inscripció d'esportistes i personal tècnic del programa per l'assistència a competicions que figuren en el projecte. No suposarà en cap cas objectiu d'aquests programes les despeses ocasionades per la participació dels esportistes i de les esportistes i/o el personal tècnic dels programes esmentats en els diferents campionats oficials d'Espanya o copes del Rei o de la Reina, ja siguen individuals, de seleccions, de comunitats autònomes, universitaris, de federacions, de clubs, fases de sector o semblants.  
d) Altres despeses degudament detallades i justificades, excepte material immobilitzat.  
La suma total de les despeses incloses en els quatre apartats anteriors que perceba directament el personal tècnic no podrà superar el 70 % de la subvenció concedida.  
  
Article 5. Sol·licituds i termini de presentació  
1. Les sol·licituds de subvenció hauran d'ajustar-se al model inclòs en cada convocatòria anual, en la qual s'expressarà la quantitat que se sol·licita per a cada un dels programes objecte de subvenció. Les sol·licituds hauran d'anar acompanyades de la documentació que determine la dita convocatòria. Així mateix, l'haurà de firmar la persona que en el moment de presentar-la tinga la representació de la federació esportiva, i caldrà d'adjuntar el document que ho acredite, llevat que l'acreditació conste en la direcció general amb competències en matèria d'esport.  
  
2. Cada federació esportiva presentarà una única sol·licitud en què expressarà la quantitat que sol·licita basant-se en la previsió de despeses dels programes I i II. Així mateix, aquelles federacions que desenvolupen un programa de tecnificació esportiva podran sol·licitar subvenció per al programa III, indicant-ho en la mateixa sol·licitud.  
3. A més de la informació i documentació que es determine en la convocatòria anual, l'òrgan instructor podrà, en qualsevol moment de la tramitació de l'expedient, demanar-ne qualsevol altra que considere necessària per al millor coneixement i comprensió de l'aplicació de la subvenció.  
4. Les sol·licituds, junt amb la documentació corresponent, es presentaran preferentment en el registre de la conselleria competent en matèria d'esport i en les direccions territorials amb competències en matèria d'esports d'Alacant, Castelló i València, o en qualsevol dels llocs a què es refereix la legislació sobre el procediment administratiu comú.  
En cas d??enviament per correu certificat, la presentació de la documentació a l??oficina de correus corresponent ha de fer-se en sobre obert, a fi que en la capçalera del primer full de la documentació presentada es facen constar clarament el nom de l'oficina, la data i el lloc de l'admissió.  
Així mateix, aquest procediment estarà publicat en la seu electrònica de la Generalitat (https://sede.gva.es) i es podrà realitzar la presentació telemàtica de les sol·licituds; per a això, s'accedirà al catàleg de procediments administratius de la Generalitat. Per a poder accedir a aquest sistema telemàtic, la persona que ho sol·licite haurà de disposar d'algun dels sistemes de firma electrònica admesos en la seu de la Generalitat. En el cas de presentar un certificat digital de persona física i que s'actue en representació d'una persona jurídica, s'haurà d'inscriure prèviament en el Registre de Representacions de Caràcter Voluntari davant de la Generalitat per a la realització de tràmits per via telemàtica. Si alguns dels documents a aportar junt amb la sol·licitud no poden ser presentats telemàticament, se'n farà l'entrega per registre d'entrada, en el termini més breu possible dins de l'establit.  
  
5. El termini per a la presentació de sol·licituds serà, llevat que la convocatòria n'establisca un altre distint, de 20 dies hàbils comptats a partir de l'endemà de la publicació en el Diari Oficial de la Comunitat Valenciana de la corresponent convocatòria. L'incompliment d'aquest termini en determinarà automàticament l'exclusió.  
6. Quan la sol·licitud no reunisca els requisits o falte algun document complementari dels exigits, es demanarà a l'entitat interessada que ho esmene en el termini de 10 dies, amb la indicació que, en cas de no fer-ho, es considerarà que ha desistit de la seua petició, després de la resolució prèvia dictada a aquest efecte, de conformitat amb el que preveu la legislació sobre el procediment administratiu comú.  
  
Article 6. Programa III: Tecnificació Esportiva  
1. Definició de programa de tecnificació esportiva.  
1.1. S'entendrà com a programa o projecte de tecnificació esportiva aquell que arribe a un mínim d'hores mensuals d'entrenament específic de tecnificació, de mitjana anual, bé siga de caràcter físic, tècnic, tàctic o d'una altra índole. Aquesta mitjana es fixa, als efectes d'aquesta ordre, en 12 hores mensuals d'entrenaments específics, durant el període que dure la temporada, al marge de qualsevol altra activitat que es poguera desenvolupar com a programa de tecnificació. Haurà de tenir almenys una instal·lació principal, amb un horari concret i amb la dedicació de personal entrenador específic, on es desenvolupen els entrenaments i on hagen d'assistir els esportistes i les esportistes que formen part del programa, a més d'aquelles altres concentracions o activitats temporals que puguen preveure's.  
1.2. L'objectiu d'aquests programes de tecnificació esportiva és elevar el nivell del rendiment esportiu dels esportistes i de les esportistes que en formen part i la seua possible incorporació als programes de suport a esportistes d'alt nivell del Consell Superior d'Esports.  
2. Projecte del programa de tecnificació esportiva.  
En els projectes dels programes de tecnificació esportiva s'inclouran i s'especificaran els punts següents:  
2.1. Criteris tècnics aplicats per la federació per a la selecció dels esportistes i de les esportistes que compondran el grup.  
2.2. Relació d'esportistes que formen el grup, indicant-hi si tenen la condició d'esportista d'elit, any de naixement, categoria, club de pertinença, els millors resultats esportius internacionals, nacional i autonòmic obtinguts l'any anterior, i els objectius esportius concrets, quantificables i mesurables quant a resultats per a la temporada de la convocatòria. Aquesta relació d'esportistes seleccionats s'acompanyarà obligatòriament de les fitxes corresponents de dades personals amb el consentiment i compromís de cada esportista que forma part del programa de tecnificació per a l'any que corresponga, segons el model que s'adjuntarà en cada convocatòria.  
2.3. Personal tècnic responsable del programa: persona que el coordine i personal tècnic, entrenadores i entrenadors, preparadores i preparadors físics, psicòlogues i psicòlegs, fisioterapeutes, massatgistes, personal mèdic, etc., especificant-hi quina és la seua titulació i actuació específica en el programa de tecnificació de la federació.  
2.4. Activitats específiques que es realitzaran com a programa de tecnificació durant l'any de la convocatòria: entrenaments, concentracions, proves medicoesportives, controls físics, etc., indicant-hi, en tot cas, quins esportistes i quines esportistes són els implicats, així com horaris, dates i seus.  
2.5. Relació de competicions nacionals i/o internacionals en les quals, excepcionalment, es participarà com a part de la preparació dels esportistes i de les esportistes del programa, indicant-hi seus, dates i esportistes del programa que participaran en cada una d'aquestes, exceptuant-ne els campionats d'Espanya o copes del Rei o de la Reina, segons s'indica en l'article 4 d'aquesta ordre.  
2.6. Pressupost total detallat d'ingressos i despeses del programa de tecnificació esportiva per a l'any de la convocatòria, referit als conceptes indicats.  
3. Selecció d'esportistes que s'integraran en els programes de tecnificació esportiva.  
La selecció d'esportistes per a la seua integració en el programa anirà a càrrec de la federació esportiva autonòmica corresponent, sempre basant-se en els criteris que es determinen en el projecte, i hauran de complir els requisits següents:  
3.1. Estar en possessió de la corresponent llicència oficial i en vigor de la federació esportiva.  
3.2. Complir 17 anys o més durant l'any per al qual es convoca la subvenció, excepte en les modalitats de gimnàstica i escacs.  
3.3. No estar en un pla d'especialització esportiva desenvolupat a Cheste.  
3.4. Empadronament, en el moment de la seua inclusió, en un municipi de la Comunitat Valenciana.  
3.5. Nivell esportiu: tindran la consideració d'esportistes del programa de tecnificació les persones que seleccione la federació esportiva i s'incloguen en les llistes d'esportistes d'elit de nivell A o de nivell B de la Comunitat Valenciana. La federació esportiva podrà proposar un segon grup d'esportistes per a determinades activitats, que no tindrà aquesta consideració, sempre seguint criteris esportius, per haver aconseguit en categories superiors als 16 anys un dels sis primers llocs en els dos últims campionats d'oficials, o tres primers, en campionat autonòmic, o ser component de la Selecció Autonòmica.  
  
  
Article 7. Comissió Tècnica d'Avaluació i barem aplicable  
1. Es constituirà una comissió tècnica d'avaluació formada per set membres, designats per la persona titular de la direcció general amb competència en matèria d'esport, encarregada de l'estudi i la valoració de les sol·licituds presentades.  
Aquesta comissió estarà composta per la persona que ocupe la subdirecció de la direcció general amb competències en matèria d'esport, que la presidirà; la persona que ocupe la direcció del servei amb competències en la tramitació d'aquestes subvencions, i cinc tècnics o tècniques de la direcció general amb competències en matèria d'esport i de les direccions territorials d'esport, una de les quals actuarà com a secretari o secretària de la comissió.  
El règim jurídic de la comissió serà l'establit en la legislació de règim jurídic del sector públic.  
2. La valoració de les sol·licituds s'efectuarà atenent els criteris següents:  
2.1. Programa I, gestió i funcionament:  
a) La major capacitat d'autofinançament, fins a 10 punts.  
b) La consideració d'esport olímpic de les modalitats esportives gestionades, fins a 15 punts.  
c) El nombre de modalitats i especialitats esportives gestionades, fins a 5 punts.  
d) El nombre i nivell d'esportistes d'elit en la federació, fins a 15 punts.  
e) El grau d'implantació territorial, fins a 10 punts calculats a partir dels següents criteris:  
- Llicències federatives, fins a 5 punts.  
- Nombre de clubs de la federació, fins a 5 punts  
f) La major consolidació de les estructures federatives, el seu suport de gestió i organització i una major modernització de les estructures federatives, l'ús de noves tecnologies i la utilització de serveis i espais comuns amb altres federacions, fins a 25 punts.  
g) La participació de dones en la junta directiva de la federació, fins a 10 punts.  
h) Disposar de plans d'eradicació de la violència, d'antidopatge, de no-discriminació per cap tipus, d'un protocol per a la prevenció, detecció i actuació davant de l'assetjament i l'abús sexual, fins a 5 punts.  
  
i) Disposar d'un pla d'ús de les dues llengües oficials a la Comunitat Valenciana en l'àmbit federatiu, o acreditar-ho suficientment, fins a 5 punts.  
  
2.2. Programa II, activitats esportives:  
a) La major repercussió de l'activitat esportiva de la federació en la promoció esportiva en l'edat escolar, esportistes en categories inferiors, participació en edat escolar, col·laboració amb centres escolars en la pràctica esportiva, fins a 10 punts.  
b) Projecte esportiu de la federació, fins a 80 punts calculats a partir dels següents criteris:  
- Calendari de competicions de la temporada esportiva en curs, actuacions d'àmbit autonòmic i provincial que més afavorisquen el foment, la promoció i la divulgació de la modalitat esportiva, fins a 10 punts.  
- Activitats que contribuïsquen a visualitzar el principi d'igualtat efectiva d'homes i dones amb l'objectiu d'integrar la perspectiva de gènere i els drets de les dones, fins a 10 punts.  
- L'interés social i esportiu de les activitats esportives organitzades a la Comunitat Valenciana que oferisquen un alt nivell esportiu, tinguen una àmplia repercussió social o una alta participació popular, fins a 25 punts.  
- El nombre de llicències femenines en la federació, fins a 10 punts.  
  
- Els objectius, els continguts i la qualitat del projecte esportiu, fins a 25 punts.  
c) Col·laboració amb entitats públiques en la realització d'activitats esportives, fins a 10 punts.  
2.3. Programa III, tecnificació esportiva:  
A) Per als programes de tecnificació que han rebut subvenció de la Generalitat en la convocatòria anterior, fins a un màxim de 150 punts aconseguits pels conceptes següents:  
1. Experiència i valoració del funcionament del programa en anys anteriors: fins a 100 punts:  
a) Anys de permanència continuats amb subvenció concedida per la Generalitat per a programes de tecnificació: un punt per any, fins a 10 punts.  
b) Valoració del seguiment de l'últim programa subvencionat, fins a 60 punts calculats a partir dels següents criteris:  
- Consecució d'objectius de l'any anterior: fins a 20 punts.  
- Coordinació del programa, presentació d'informes, contingut d'aquests, compliment dels terminis, justificacions, etc.: fins a 20 punts.  
  
Adequació del programa desenvolupat durant l'any al projecte presentat al seu dia i utilització dels serveis de suport dirigits a esportistes en els centres dependents de la Generalitat: fins a 20 punts.  
  
c) Finançament del programa, fins a 20 punts calculats a partir dels següents criteris:  
- Percentatge corresponent al suport econòmic d'altres entitats segons la liquidació del pressupost del programa de l'any anterior: fins a 10 punts.  
- Percentatge del total de despeses corresponent a la persona que coordina el programa i al personal tècnic corresponent: fins a 10 punts.  
  
d) Esportistes del programa de l'any anterior: fins a 10 punts.  
Esportistes que van formar el grup i que apareixen en les dues últimes llistes d'esportistes d'elit de la Comunitat Valenciana publicades en el DOCV, en els nivells A o B, un punt per esportista: fins a 10 punts.  
2. Projecte esportiu presentat per a l'any de la convocatòria: fins a 50 punts.  
a) Nivell dels esportistes i de les esportistes sobre resultats presentats: fins a 20 punts.  
b) Activitats plantejades per al desenvolupament del programa al llarg de l'any, amb freqüència d'actuacions diària, setmanal, mensual o altres, i quadre tècnic per al desenvolupament de les dites activitats: fins a 30 punts.  
B) Per als projectes de programes de federacions esportives que no hagen rebut subvenció de la Generalitat en la convocatòria anterior, es considerarà la valoració referent al projecte esportiu presentat per a l'any de la convocatòria, sobre 50 punts, com figura en l'apartat A.2 d'aquest article.  
La comissió valorarà en primer lloc els projectes presentats per les federacions esportives que van tenir subvenció per aquest concepte en la convocatòria anterior, a fi de donar continuïtat als programes esportius de tecnificació que ja s'estan desenvolupant, ja que es considera imprescindible la continuïtat en el temps com una de les formes ideals de complir els objectius generals d'aquests programes de tecnificació esportiva.  
  
Posteriorment, la comissió valorarà la resta de projectes presentats.  
  
Finalitzada la valoració, s'establirà un ordre de prelació entre els projectes que hagen aconseguit superar el 50 % dels punts per a cada un dels dos casos considerats per la comissió, ordenats de major a menor puntuació, i es farà entre aquests la distribució econòmica corresponent, distribuint mòduls de subvenció proporcionalment a la puntuació, des dels de major fins als de menor puntuació, fins a esgotar el crèdit pressupostari.  
3. Finalitzada la valoració i en el cas de produir-se empat entre les entitats sol·licitants que reunisquen els requisits, es valorarà, per al seu desempat, en el programa I, el nombre més gran de llicències i clubs; en el programa II, la major puntuació en el projecte esportiu, i en el programa III, el nombre més gran d'esportistes d'elit A i B.  
4. L'import total màxim fixat en cada convocatòria es distribuirà entre les entitats beneficiàries atenent els criteris especificats en l'apartat 2 d'aquest article.  
5. No es concedirà subvenció en el cas de no haver justificat correctament la subvenció de la convocatòria anterior, dins del termini i en la forma corresponent.  
  
Article 8. Resolució de concessió  
1. Una vegada formalitzats els actes d'instrucció corresponents, la comissió tècnica d'avaluació elevarà, a través de l'òrgan instructor, la proposta de concessió o denegació a la persona titular de la direcció general amb competència en matèria d'esport, que resoldrà sobre l'ajuda i en determinarà la quantia.  
2. La persona titular de la direcció general amb competències en matèria d'esport resoldrà la concessió o denegació de les sol·licituds presentades en el termini màxim de sis mesos a comptar des de la publicació de la convocatòria en el Diari Oficial de la Comunitat Valenciana. No obstant això, les sol·licituds sobre les quals no es dicte una resolució expressa en el termini de sis mesos des de la publicació de la convocatòria, s'entendran denegades, sense perjudici de l'obligació legal de resoldre establida en la legislació sobre el procediment administratiu comú. La direcció general amb competència en matèria d'esport notificarà a les entitats interessades la resolució de concessió o denegació de les sol·licituds presentades dins del mateix termini de sis mesos.  
  
  
Article 9. Publicitat de les subvencions  
1. De conformitat amb l'article 18.2 de la Llei 38/2003, de 17 de novembre, General de Subvencions, la conselleria amb competències en matèria d'esport remetrà a la Base de Dades Nacionals de Subvencions informació sobre les convocatòries i les resolucions de concessió dictades, basant-se en aquesta ordre, en els termes establits en l'article 20 de l'esmentada Llei General de Subvencions.  
2. L'extracte de cada convocatòria anual es publicarà en el Diari Oficial de la Comunitat Valenciana, a través de la Base de Dades Nacionals de Subvencions.  
3. Les subvencions que es concedisquen es publicaran, com a mínim, en la pàgina web de la conselleria amb competència en matèria d'esport, amb indicació de l'import, l'objectiu o la finalitat i les entitats beneficiàries.  
4. De conformitat amb l'article 3.2 de la Llei 2/2015, de Transparència, Bon Govern i Participació Ciutadana de la Comunitat Valenciana, les entitats beneficiàries que perceben en cada convocatòria una subvenció total per import superior a 10.000 euros, hi hauran de fer l'adequada publicitat, indicant-hi almenys l'entitat pública concedent, l'import rebut i el programa subvencionat. Aquesta difusió es farà preferentment a través de les corresponents pàgines web.  
  
  
Article 10. Obligacions de les entitats beneficiàries  
1. Sense perjudici del que disposa l'article 14 de la Llei 38/2003, de 17 de novembre, General de Subvencions, són, a més, obligacions de l'entitat beneficiària:  
a) Mantenir-se en la situació que legitima la seua concessió i complir la finalitat de la subvenció concedida.  
b) Acreditar el compliment dels requisits i les condicions que determinen la concessió o el gaudi de l'ajuda.  
c) Sotmetre's a les actuacions de control financer que corresponen a la Intervenció General, en relació amb les subvencions i ajudes concedides.  
d) Comunicar a la direcció general amb competències en matèria d'esport l'obtenció de subvencions, ajudes, ingressos o recursos per a la mateixa finalitat, procedents d'altres administracions o ens públics o privats. Aquesta comunicació haurà d'efectuar-se només es conega i, en tot cas, amb anterioritat a la justificació dels fons percebuts.  
  
e) Acreditar que està al corrent en el compliment de les seues obligacions tributàries i davant de la Seguretat Social, només en el cas de no haver atorgat autorització expressa a l'Administració valenciana perquè obtinga directament les dades necessàries.  
f) Haver retut, davant de la direcció general amb competència en matèria d'esport, els comptes anuals de l'exercici anterior.  
g) Conservar els documents justificatius de l'aplicació dels fons percebuts, inclosos els documents electrònics, en la mesura que puguen ser objecte de les actuacions de comprovació i control.  
h) Fer constar expressament en totes les activitats, actes, material de difusió, publicitat i web de la federació la col·laboració de la Generalitat.  
i) Procedir al reintegrament dels fons percebuts en els supòsits previstos en l'article díhuit d'aquesta ordre.  
2. Les federacions esportives que desenvolupen un programa de tecnificació esportiva subvencionat estan obligades, a més del que disposa l'apartat anterior, a:  
a) Realitzar els programes per als quals va ser concedida la subvenció, que seran responsabilitat exclusiva de l'entitat. Així mateix, aniran a càrrec seu els mitjans humans i materials que es necessiten per al seu compliment, fins i tot les obligacions fiscals i de la Seguretat Social que se??n deriven.  
b) Presentar a la direcció general amb competència en matèria d'esport les adaptacions tècniques i pressupostàries al projecte presentat segons la subvenció concedida, si és el cas, i a notificar qualsevol proposta de canvi o modificació del programa i dels pressupostos presentats, en el moment en què es produïsca.  
c) Presentar la documentació següent:  
c.1) informe tècnic.  
Es presentarà després de conéixer l'import de la subvenció i en un termini de 15 dies hàbils, i constarà almenys dels noms, cognoms, data de naixement i club de pertinença dels esportistes i de les esportistes que se seleccionen definitivament, especificant-hi les baixes i altes que s'han produït respecte al projecte inicial i els motius d'aquestes, les activitats exercides com a programa fins a la data de presentació de l'informe, i les previstes fins a final d'any. S'acompanyarà de l'adaptació tècnica i pressupostària a la subvenció concedida, si és el cas.  
c.2) Memòria final de tecnificació.  
Es presentarà amb la justificació indicada en l'article 14.1. Per a la seua confecció, la direcció general amb competència en matèria d'esport facilitarà un model que preveurà, com a mínim, els punts següents:  
  
1) Actuacions desenvolupades com a programa de tecnificació fins a la data de justificació.  
2) Resultats esportius obtinguts pels esportistes i per les esportistes del programa en les competicions nacionals o internacionals disputades durant l'any de la convocatòria, i relació de les que convoque la federació espanyola corresponent per a la selecció nacional.  
3) Participants durant l'any de la convocatòria amb la selecció autonòmica.  
4) Compliment d'objectius dels esportistes i de les esportistes del programa.  
5) Llista total d'esportistes que s'inclouen en el programa de tecnificació durant l'any de la convocatòria i qualsevol altra informació que la federació considere d'interés.  
  
Article 11. Modificació de la resolució de concessió  
1. Qualsevol alteració en les condicions tingudes en compte per a la concessió de la subvenció i, en tot cas, l'obtenció concurrent de subvencions o ajudes atorgades per altres administracions o ens públics o privats, podrà donar lloc a la modificació de la resolució de concessió.  
  
2. L'import de la subvenció concedida en cap cas podrà ser de tal quantia que, aïlladament o en concurrència amb altres subvencions, ajudes, ingressos o recursos, supere el cost de l'activitat subvencionada.  
  
3. En el cas que augmente la dotació pressupostària de la línia pressupostària es distribuirà l'augment entre les entitats sol·licitants, sense obrir un nou termini de sol·licituds, en aplicació dels criteris establits en aquestes bases i d'acord amb el que disposa l'article 58.2 del Reial Decret 887/2006, de 21 de juliol, pel qual s'aprova el Reglament General de Subvencions.  
4. Així mateix, en el cas de produir-se renúncies o revocacions, la convocatòria podrà establir la possibilitat de procedir al prorrateig de l'import desafectat entre les entitats beneficiàries de les ajudes, i es respectaran, en tot cas, els criteris de valoració establits en les bases.  
  
5. Podrà ser motiu de minoració de la subvenció no haver justificat la totalitat de les despeses corresponents a la subvenció de la direcció general amb competències en matèria d'esport.  
6. En el cas de subvenció per al programa de tecnificació esportiva, una vegada presentada l'adaptació pressupostària a la subvenció concedida, indicada en l'article 10.2.b, podria ser motiu de minoració de la subvenció no ajustar-se als conceptes subvencionables, segons allò que s'ha indicat en l'article 4.3.  
  
Article 12. Compatibilitat de les subvencions  
Les subvencions que s'atorguen a l'empara d'aquestes bases reguladores seran compatibles amb altres subvencions, ajudes, ingressos o recursos per a la mateixa finalitat, procedents de qualssevol administracions o ens públics o privats, nacionals, de la Unió Europea o d'organismes internacionals, sense perjudici del que disposa l'article 11.2.  
  
  
Article 13. Procediment de pagament  
El lliurament de les subvencions es produirà en el moment de la finalització de les activitats, amb la justificació prèvia documental de les despeses corresponents a la realització de l'activitat objecte de la subvenció en la seua totalitat.  
  
Article 14. Justificació de la subvenció  
1. La conselleria amb competència en matèria d'esport abonarà la subvenció després de la presentació prèvia de la documentació justificativa corresponent:  
a) Per a aquelles entitats que tinguen concedides subvencions de la direcció general amb competències en matèria d'esport per a l'exercici de la convocatòria, l'import de les quals, conjuntament, siga inferior a 60.000 euros, la justificació revestirà la forma de compte justificatiu simplificat que, d'acord amb el que disposa l'article 75 del Reglament de la Llei General de Subvencions, haurà de contenir la informació següent:  
a.1) Memòria d'actuació justificativa del compliment de la finalitat de les condicions imposades en la concessió de la subvenció, amb indicació de les activitats realitzades i dels resultats obtinguts.  
  
A més, aquelles entitats que tinguen concedida una subvenció per al programa III, tecnificació esportiva, hauran de presentar un informe tècnic i una memòria final del programa, segons allò que s'ha indicat en l'article 10.2.c.  
a.2) Certificat de la despesa realitzada i finançada amb la subvenció concedida. Inclourà els programes subvencionats: I. Gestió i Funcionament, II. Activitats Esportives i III. Programes de Tecnificació Esportiva, i es detallaran altres ingressos o subvencions que financen els programes, amb indicació de l'import i la seua procedència.  
a.3) Relació de despeses degudament ordenades i numerades, amb especificació de qui les percep, imports corresponents i data de pagament, fent-hi constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció. S'indicarà en cada un d'aquests una explicació de la despesa que en permeta identificar la finalitat i l'adequació a l'objecte de la subvenció.  
En cada convocatòria anual es publicaran els models del certificat i la relació de despeses.  
a.4) Si és el cas, carta de pagament de reintegrament en el supòsit de romanents no aplicats, així com dels interessos que se'n deriven.  
b) Per a aquelles entitats que tinguen concedides subvencions de la direcció general amb competències en matèria d'esport per a l'exercici de la convocatòria, l'import de les quals, conjuntament, siga igual o superior a 60.000 euros, els beneficiaris hauran de presentar la documentació justificativa següent:  
b.1) Memòria d'actuació justificativa indicada en l'apartat a.1 d'aquest article.  
b.2) Memòria econòmica justificativa del cost de les activitats realitzades, que haurà de contenir:  
- Certificat de la despesa realitzada i finançada amb la subvenció concedida. Inclourà els programes subvencionats: I. Gestió i Funcionament, II. Activitats Esportives i III. Programes de Tecnificació Esportiva, i es detallaran altres ingressos o subvencions que financen els programes, amb indicació de l'import i la seua procedència.  
- Relació de despeses degudament ordenades i numerades, amb especificació de qui les percep, imports corresponents i data de pagament, fent-hi constar que les factures justificatives corresponen efectivament a pagaments realitzats i derivats de la finalitat per a la qual va ser concedida la subvenció.  
- Les corresponents factures originals, amb còpia, que se'ls tornaran per a la seua custòdia una vegada comprovades i estampillades, i quedaran a disposició de la Generalitat i de la Intervenció General.  
En cada convocatòria anual es publicaran els models del certificat i la relació de despeses.  
b.3) Si és el cas, carta de pagament de reintegrament en el supòsit de romanents no aplicats, així com dels interessos que se'n deriven.  
2. Els justificants integrants de cada compte justificatiu hauran de complir els requisits establits en el Reial Decret 1619/2012, de 30 de novembre, pel qual s'aprova el reglament pel qual es regulen les obligacions de facturació.  
3. El termini de presentació de les justificacions requerides serà el que s'establisca en la convocatòria anual de subvencions, que en cap cas podrà ser posterior a 15 dies abans de la finalització de l'exercici pressupostari, sense perjudici de la possibilitat establida en l'article 70 del Reial Decret 887/2006, de 21 de juliol, pel qual s'aprova el Reglament General de Subvencions.  
4. A fi d'acreditar l'execució dels pressupostos que s'indiquen en la sol·licitud de la subvenció, les federacions esportives hauran de presentar el certificat i les relacions de totes les despeses, tant les subvencionades com les finançades amb altres recursos, per a cada un dels programes subvencionats, abans del 31 de gener de l'any següent al de la subvenció. En el cas de ser festiu, passaria al primer dia hàbil següent. Aquestes relacions podran presentar-se segons el model de comptes justificatius, les relacions individualitzades, les llistes comptables o semblants, sense necessitat que s'acompanyen en aquest cas les factures acreditatives.  
  
Article 15. Pla de control  
1. La documentació justificativa permetrà comprovar la realització de l'activitat subvencionada. No obstant això, la direcció general amb competència en matèria d'esports podrà adoptar les mesures que considere oportunes per a l'adequat control de la seua execució.  
2. Per a aquelles entitats beneficiàries la justificació de les quals siga un compte justificatiu simplificat, segons l'article 14.1.a d'aquesta ordre, l'òrgan instructor comprovarà, a través de tècniques de mostreig aleatori simple o per raó de la quantia i/o la destinació dels fons aplicats a les despeses subvencionades, els justificants que considere oportuns i que permeten obtenir evidència raonable sobre l'adequada aplicació de la subvenció; a aquest efecte podrà requerir a l'entitat beneficiària la remissió dels originals dels justificants de despeses seleccionades.  
  
  
Article 16. Despeses excloses de finançament a càrrec de la subvenció concedida  
1. Sense perjudici del que disposa l'article 31 de la Llei 38/2003, de 17 de novembre, General de Subvencions, queden, a més, excloses de la possibilitat de la seua justificació les despeses que s'indiquen en els apartats següents:  
1.1. Despeses excloses de finançament per estar subvencionades en altres convocatòries d'ajudes:  
a) Jocs esportius de la Comunitat Valenciana.  
b) Ajudes per a material immobilitzat.  
c) Plans d'especialització esportiva.  
d) Programes de tecnificació esportiva subvencionats per línia nominativa per desenvolupar-se en centres de tecnificació esportiva.  
e) Esdeveniments esportius especials organitzats a la Comunitat Valenciana.  
f) Seleccions nacionals valencianes.  
g) Campanyes de promoció específiques de determinats esports.  
h) Qualsevol actuació en matèria esportiva que poguera ser objecte de convocatòria de la Generalitat.  
1.2. Les despeses derivades d'explotacions econòmiques que no coincidisquen amb l'objecte social o la finalitat específica de les federacions.  
1.3. Despeses excloses de finançament per la seua naturalesa:  
a) Adquisició d'immobilitzat, material o immaterial de qualsevol tipus.  
b) Adquisició de béns destinats a la venda.  
c) Aportacions a sistemes complementaris de pensions.  
d) Tributs ocasionats per la realització d'activitats econòmiques no exemptes de tributació pels rendiments obtinguts. S'exclouen ací els tributs locals que hagen de satisfer les federacions autonòmiques, no declarades d'utilitat publica, o aquelles no acollides al règim fiscal especial establit en la Llei 49/2002, de 23 de desembre.  
  
e) Remuneracions o compensacions econòmiques a les persones que formen part dels òrgans de govern i representació, quant al seu càrrec.  
  
f) Multes i recàrrecs per pròrroga i constrenyiments imposats per qualsevol administració pública.  
g) Els bitllets emesos i no utilitzats, excepte justificació raonada.  
  
h) Despeses extres d'hotel (telèfon, alcohol, vídeos, tabac, propines, etc.).  
i) Indemnitzacions per raó de servei que superen les quanties màximes establides per la legislació vigent de l'Impost sobre la Renda de les Persones Físiques (IRPF). En cas de presentar-se, es computaran exclusivament per les dites quanties màximes.  
j) Despeses ocasionades per menjades de treball, excepte aquelles menjades l'objecte de les quals siga la realització d'una activitat esportiva directa.  
k) Despeses sumptuàries (tabac, regals, menjades o estades en establiments considerats de luxe, etc.) no imprescindibles per als fins federatius.  
l) Despeses socials (beques, primes per assegurances de vida, etc.), excepte la quota a la Seguretat Social i la resta de cotitzacions socials.  
m) Despeses financeres i interessos deutors dels comptes bancaris.  
n) Indemnitzacions per acomiadament.  
ñ) Bestretes reintegrables.  
o) Despeses produïdes fora del període objecte de subvenció (des de l'1 de desembre de l'any anterior a la convocatòria fins al 30 de novembre de l'any de la convocatòria).  
p) Subvencions o ajudes dineràries a fons perdut a persones que formen part de qualsevol estament federatiu.  
q) Manteniment d'instal·lacions esportives gestionades per federacions.  
r) Despeses per llicències federatives i assegurances esportives que siguen satisfetes pels esportistes i per les esportistes o altres col·lectius federatius.  
2. Respecte de l'Impost sobre el Valor Afegit (IVA):  
a) Si la federació esportiva només realitza operacions declarades exemptes en virtut del que disposa l'article 20.1.13 de la Llei 37/1992, de 28 de desembre, de l'Impost sobre el Valor Afegit, es podrà justificar íntegrament a càrrec de la subvenció concedida l'IVA suportat.  
  
b) Si la federació esportiva realitza també operacions no declarades exemptes, només podrà justificar a càrrec de la subvenció concedida l'IVA suportat no deduïble derivat d'aqueixes operacions, per aplicació del percentatge de prorrata que s'hi aplique.  
  
Article 17. Invalidesa de la resolució de la concessió  
Són causes de nul·litat i d'anul·labilitat de la resolució de concessió de la subvenció les previstes en l'article 36 de la Llei 38/2003, de 17 de novembre, General de Subvencions, i resulten aplicables en aquest supòsit les previsions establides en l'article indicat.  
  
  
Article 18. Reintegrament i/o revocació de les subvencions  
1. Serà procedent el reintegrament de les quantitats percebudes i l'exigència de l'interés de demora des del moment del pagament de la subvenció o, si és el cas, la revocació de la subvenció, en els casos següents:  
a) Incompliment de l'obligació de justificació.  
b) Obtenir la subvenció sense reunir les condicions requerides.  
c) Incompliment de la finalitat per a la qual va ser concedida la subvenció.  
d) Incompliment de les condicions imposades a les entitats beneficiàries amb motiu de la concessió de la subvenció.  
e) Quan la subvenció principal siga de la conselleria competent en matèria d'esport, serà procedent el reintegrament de l'excés obtingut sobre el cost de l'activitat exercida.  
f) Així com tots aquells casos que estableix l'article 37 de la Llei 38/2003, de 17 de novembre, General de Subvencions.  
2. Els supòsits de reintegrament s'estableixen sense perjudici dels casos en què corresponga incoar un expedient sancionador d'acord amb el que estableix l'article 67 de la Llei General de Subvencions.  
  
  
DISPOSICIONS ADDICIONALS  
  
Primera. Normativa aplicable  
A més del que s'ha establit amb caràcter de normativa bàsica, les entitats beneficiàries se sotmetran al que estableixen la Llei 38/2003, de 17 de novembre, General de Subvencions; el Reial Decret 887/2006, de 21 de juliol, pel qual s'aprova el Reglament de la Llei General de Subvencions; la Llei 1/2015, de 6 de febrer, de la Generalitat, d'Hisenda Pública del Sector Públic Instrumental i de Subvencions, i la llei de pressupostos de la Generalitat corresponent.  
  
Segona. Incidència pressupostària  
Aquesta ordre no comporta increment de la despesa, per tant la seua aprovació no ocasiona cap incidència pressupostària.  
  
Tercera. Delegació i desenvolupament  
Es delega en la persona titular de la direcció general amb competència en matèria d'esport la facultat de convocar, concedir o denegar aquestes ajudes, i se l'autoritza a adoptar les mesures oportunes per al compliment i l'aplicació d'aquesta ordre i per a resoldre totes les incidències que es plantegen en la seua interpretació i execució.  
  
  
DISPOSICIÓ FINAL  
  
Única. Entrada en vigor  
Aquesta ordre entrarà en vigor l'endemà de la seua publicació en el Diari Oficial de la Comunitat Valenciana.  
  
València, 5 d'agost de 2016  
  
El conseller d'Educació, Investigació, Cultura i Esport,  
VICENT MARZÀ IBÁÑEZ


Còpia Permalink ELI